als_Latn dik_Latn sag_Latn
Një shpërthim është shënuar në të gdhirë të mëngjesit të sotëm në banesën e Kryetarit të Komunës Farke, Fatbardh Plaku. Burime zyrtare nga policia pohojnë se nuk bëhet fjalë për lëndime njerëzish pasi shpërthimi ka qënë i vogël. Ndërsa vetë Plaku mësohet se ka dëshmuar në polici se muri i shtëpisë së tij është qëlluar me antitank nga oborri i xhamisë që ndodhet përballë. Në momentin kur ka ndodhur ngjarja e gjithë familja ka qenë në banesë në katin e dytë të saj. Gjithashtu policia po verifikon pamjet e regjistruara nga 10-12 kamera të cilat survejonin ambientet e jashtme të vilës tre katërshe, ndërkohë që janë shoqëruar për t’u marrë në pyetje 7 persona që kanë patur konflikt me kryekomunarin. I menjëhershëm ka qënë reagimi i Partisë Demokratike e cila ka kërkuar zbardhjen e ngjarjes. “Por kjo ngjarje e rëndë është më shumë se sa një sulm banditesk ndaj një të zgjedhuri demokrat. Kjo ngjarje është dëshmi e qartë e kapitullimit të rendit dhe të aftësisë së kësaj qeverie për të siguruar jetën dhe pronën e qytetarëve. Atentati ndaj kryetarit të Komunës më së paku e bën qeverinë përgjegjëse që nuk arrin të sigurojë rendin dhe qetësinë në vend, por përkundrazi ka krijuar rrethana të favorshme për krimin, dhe goditjen e zyrtarëve demokratë”. Fatbardh Plaku është i zgjedhur i Partisë Demokratike si kreu i Komunës së Farkës. Ai është në mandatin e 4 të tij në këtë zonë. Kjo është një zonë e gjerë në lindje të Tiranës, me një sipërfaqe të gjerë. Disa herë ka pasur shpesh edhe probleme në lidhje me ndërtimet në këtë zonë. E konfliktet për lejet e ndërtimit janë një prej pistave të hetimit.
als_Latn